

Atbildes uz iesniegtajiem jautājumiem iepirkumam
“Darba aizsardzības un ugunsdrošības pakalpojumi”
(ID Nr. NVA 2026/11)

1. jautājums
Par evakuācijas plānu izstrādes apjomu (Tehniskās specifikācijas 3.4.2. apakšpunkts, Finanšu piedāvājuma 12. pozīcija):
Tehniskajā specifikācijā norādīts, ka Izpildītājam pēc Pasūtītāja pieprasījuma ir jāveic darba vietu apsekošana un nepieciešamības gadījumā jāizstrādā vai jāaktualizē evakuācijas plāni, savukārt finanšu piedāvājumā ir jānorāda cena par vienību “Viens evakuācijas plāns”. Ņemot vērā, ka Pasūtītājam ir 32 struktūrvienības visā Latvijas teritorijā, lūdzam sniegt informāciju:
· Cik objektos/ struktūrvienībās šobrīd evakuācijas plāni vispār nav izstrādāti?
· Kāds ir plānotais vai provizoriskais evakuācijas plānu skaits, ko Pasūtītājs paredz izstrādāt vai aktualizēt līguma izpildes laikā?

Atbilde uz jautājumiem:
1) Visos pasūtītāja objektos/ struktūrvienībās evakuācijas plāni ir izstrādāti.
2) Pasūtītājam šobrīd nav nepieciešamība veikt evakuācijas plānu izstrādi vai aktualizēšanu, tādēļ to plānotais skaits nav nosakāms. Evakuācijas plānu izstrāde vai aktualizēšana līguma izpildes laikā tiks veikta pēc nepieciešamības, atbilstoši faktiskajām pasūtītāja vajadzībām.

2. jautājums
Par darba aizsardzības instrukciju izstrādes apjomu (Tehniskās specifikācijas 3.3.2. apakšpunkts, Finanšu piedāvājuma 10. pozīcija):
Atbilstoši tehniskajai specifikācijai, Izpildītājam pēc nepieciešamības jāizstrādā jaunas DA instrukcijas atbilstoši Pasūtītāja darba specifikai, un finanšu piedāvājumā jānosauc cena par vienību “Viena DA instrukcija”. Lai pretendents spētu novērtēt nepieciešamos intelektuālos resursus, lūdzam norādīt:
· Kāds ir pašreizējais NVA spēkā esošo darba aizsardzības instrukciju skaits?
· Kāds ir provizoriskais jauno izstrādājamo instrukciju skaits saistībā ar specifiskiem darba veidiem līguma darbības periodā?

Atbilde uz jautājumiem:
1) Šobrīd NVA ir spēkā trīs darba aizsardzības instrukcijas: ievadinstrukcija, darbs birojā un klientu apkalpošana, kā arī instrukcija autovadītājiem.
2) Jauno izstrādājamo instrukciju skaits nav nosakāms – darba aizsardzības instrukciju atjaunošana tiek veikta pēc nepieciešamības, piemēram, ja mainās darba vides riski/ faktori un ir nepieciešami uzlabojumi esošajās darba aizsardzības instrukcijās.

3. jautājums
Par Pasūtītāja objektu auditiem (Tehniskās specifikācijas 2.5. apakšpunkts, Finanšu piedāvājuma 6. pozīcija):
Saskaņā ar tehniskās specifikācijas 2.5. apakšpunktu, Izpildītājam ne vēlāk kā 10 darbdienu laikā pēc pieprasījuma jāveic objekta audits un jāiesniedz atzinums par viena objekta atbilstību DA un UD prasībām. Lūdzam precizēt:
· Kāds ir vēsturiskais vai plānotais vidējais šādu auditu (pieņemšanas vai apsekošanas) skaits kalendārajā gadā?
· Vai šie auditi pēc pieprasījuma ir jānodala no tehniskās specifikācijas 1.1. apakšpunktā minētā ikgadējā DA un UD sistēmas atbilstības novērtējuma, kas obligāti veicams vismaz reizi gadā visām 32 struktūrvienībām?

Atbilde uz jautājumiem:
1) Pēdējais ugunsdrošības audits tika veikts 2013. gadā gandrīz visiem pasūtītāja objektiem. Šobrīd audita veikšana nav plānota. Līguma darbības laikā audits tiek veikts atbilstoši pasūtītāja aktuālajām vajadzībām.
2) Auditi, kas veikti pēc pieprasījuma, ir jānodala no tehniskās specifikācijas 1.1. apakšpunktā minētā ikgadējā DA un UD sistēmas atbilstības novērtējuma.



Iepirkuma komisijas priekšsēdētājs                                                                        Jānis Matuzals

